รมว.คลัง เชิญชวนต่างชาติลงทุนไทย ชูหนี้สาธารณะต่ำ-รัฐยังกระตุ้นศก.
รมว.คลัง เชิญชวนต่างชาติลงทุนไทย ชูหนี้สาธารณะต่ำ-รัฐยังกระตุ้นศก.
2 ธ.ค. 2558

นายอภิศักดิ์ ตันติวรวงศ์ รมว.คลัง กล่าวว่า การจัดงาน Thailand Focus 2015 ของตลาดหลักทรัพย์แห่งประเทศไทยนั้นต้องการเชิญชวนให้นักลงทุนต่างชาติ เข้ามาลงทุนในตลาดหลักทรัพย์ฯและแสดงให้เห็นถึงศักยภาพของประเทศในเรื่องต่างๆ แม้ว่าในปัจจุบันประเทศไทยจะเผชิญกับปัญหาการขยายตัวเศรษฐกิจในประเทศที่อยู่ในระดับต่ำเมื่อเทียบกับอัตราการขยายตัวของประเทศกำลังพัฒนา แต่รัฐบาลก็ได้พยายามผลักดันมาตรการต่างๆในช่วงที่ผ่านมาเพื่อกระตุ้นเศรษฐกิจให้ขยายตัวได้มากขึ้น เช่น การลดหย่อนภาษีการลงทุนให้กับเอกชน มาตรการส่งเสริมการลงทุนของ BOI
พร้อมแสดงความมั่นใจว่าภาวะเศรษฐกิจของประเทศไทยในปี 58 จะมีอัตราการขยายตัวเพิ่มขึ้นจากปีก่อน 2.8-2.9% และมีโอกาสขยายตัวได้สูงถึง 3% อันเป็นผลจากการดำเนินมาตรการต่างๆ ของรัฐบาลในช่วงที่ผ่านมา
โดยภาวะเศรษฐกิจในขณะนี้ยังมีความแข็งแกร่ง มีสภาพคล่องสูง และยังมีความมั่นคงแข็งแกร่งทางการเงิน โดยมีสัดส่วนหนี้สาธารณะต่อจีดีพีในระดับต่ำที่ 43% และเป็นหนี้ในประเทศมากถึง 94% ทำให้ภาครัฐมีโอกาสในการใช้มาตรการต่างๆ เข้ามากระตุ้นเศรษฐกิจได้อีกมาก ประกอบกับสถานการณ์ทางการเมืองในประเทศมีความมั่นคง รัฐบาลสามารถเดินตาม Road Map เกี่ยวกับการจัดทำรัฐธรรมนูญและการเลือกตั้งตามกรอบเวลาที่กำหนดไว้
ส่วนความคืบหน้าการจัดตั้งกองทุนโครงสร้างพื้นฐาน Thailand Future Fund มูลค่า 1 แสนล้านบาทนั้น คาดว่าในอีก 1-2 สัปดาห์จะเสนอเข้าสู่การพิจารณาของที่ประชุมคณะรัฐมนตรี(ครม.) โดยขณะนี้อยู่ระหว่างการออกแบบกองทุนให้มีความคล่องตัว
รวมไปถึงการพิจารณาผลตอบแทนให้กับผู้ลงทุน ซึ่งจะต้องมีการพิจารณารายละเอียดอย่างรอบคอบ โดยจะเป็นกองทุนเปิด(Open end) ระดมทุนไปใช้สำหรับโครงการต่างๆ ในอนาคตตามแผนลงทุนโครงสร้างพื้นฐานที่คาดว่าจะเริ่มทยอยลงทุนได้จริงในปี 59 จำนวน 14 โครงการ มูลค่า 1.6 ล้านล้านบาท ซึ่งรัฐบาลมีวัตถุประสงค์ในการจัดตั้งกองทุนดังกล่าวเพื่อให้ใช้งบประมาณของประเทศลดลง แต่อาศัยเงินลงทุนจากภาคเอกชน ทำให้ภาครัฐสามารถนำเงินงบประมาณไปใช้ในมาตรการคลังเพื่อกระตุ้นเศรษฐกิจได้มากขึ้น